CELEX: 62017TN0833
Language: et
Date: 2017-12-27 00:00:00
Title: Kohtuasi T-833/17: 27. detsembril 2017 esitatud hagi – Ryanair ja Airport Marketing Services versus komisjon

19.2.2018   
            
            
               ET
            
            
               Euroopa Liidu Teataja
            
            
               C 63/21
            
         27. detsembril 2017 esitatud hagi – Ryanair ja Airport Marketing Services versus komisjon
   (Kohtuasi T-833/17)
   (2018/C 063/29)
   Kohtumenetluse keel: inglise
   
      Pooled
   
   
      Hagejad: Ryanair DAC (Swords, Iirimaa) ja Airport Marketing Services Ltd (Dublin, Iirimaa) (esindajad: advokaadid E. Vahida ja I.-G. Metaxas-Maranghidis)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tühistada otsuse (EL) 2017/1861 (1) artikli 1 lõiked 2–4, artiklid 2, 3 ja 4 hagejaid puudutavas osas;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hagi põhjenduseks esitavad hagejad kaheksa väidet.
   
               1.
            
            
               Esimene väide, et vaidlustatud otsus rikub hea halduse põhimõtet, mis on sätestatud EL põhiõiguste harta artiklis 41, ja hagejate kaitseõigusi.
            
         
               2.
            
            
               Teine väide, et komisjon rikkus ELTL artikli 107 lõiget 1 ja põhjendamiskohustust, kuna ta jättis kohaldamata turumajanduse tingimustes tegutseva turuosalise testi ja kohaldas hoopis Altmarki testi Cagliari lennujaama ja hagejate ärisidemetele, seal hulgas väidetavatele abimaksetele, kuigi need tehti lepingute alusel, mis olid sõlmitud enne seaduse 10/2010 vastuvõtmist.
            
         
               3.
            
            
               Kolmas väide, et komisjon rikkus diskrimineerimiskeelu põhimõtet, kui ta jättis kohaldamata turumajanduse tingimustes tegutseva turuosalise testi Cagliari lennujaama ja hagejate vahelistele lepingutele, tuginedes sellele, et Sardiinia maakond oli Cagliari lennujaama väikeaktsionär.
            
         
               4.
            
            
               Neljas väide, et komisjon rikkus ELTL artikli 107 lõiget 1, kuna ta ei tuvastanud Cagliari lennujaama abi saajana.
            
         
               5.
            
            
               Viies väide, et isegi kui leitakse, et Cagliari lennujaam ei olnud soodustatud isik seaduse 10/2010 kohaselt, rikkus komisjon ELTL artikli 107 lõiget 1, kuna ta oleks pidanud kohaldama turumajanduse tingimustes tegutseva turuosalise testi Sardiinia maakonna tegevusele, isegi lähtudes tema enda oletusest, et Cagliari lennujaam oli maakonna vahendite passiivne „vahendaja“.
            
         
               6.
            
            
               Kuues väide, et isegi kui leitakse, et seadus 10/2010 puudutab üldist majandushuvi pakkuvaid teenuseid ja turumajanduse tingimustes tegutseva turuosalise test ei ole kohaldatav, rikub vaidlustatud otsus ikkagi ELTL artikli 107 lõiget 1, kuna see käsitleb makseid turundusteenuste eest vääralt kui varjatud toetust lennuliinide käitamise eest.
            
         
               7.
            
            
               Seitsmes väide, et komisjon rikkus ELTL artikli 107 lõiget 1, kuna ta ei tõendanud selektiivsust.
            
         
               8.
            
            
               Kaheksas väide, et isegi kui Üldkohus peaks järeldama abi olemasolu, rikkus komisjon ELTL artikli 107 lõiget 1 ja artikli 108 lõiget 2, tehes ilmse vea oma juhistes liikmesriigile seoses tagasinõutava abi suuruse kindlaksmääramisega.
            
         
      (1)  Komisjoni 29. juuli 2016. aasta otsus (EL) 2017/1861, milles käsitletakse riigiabi SA.33983 (2013/C) (ex 2012/NN) (ex 2011/N) – Itaalia – Sardiinia lennujaamadele antav hüvitis avaliku teenindamise kohustuste täitmise eest (ELT 2017, L 268, lk 1).